b'\n_START_ARTICLE_\nFerrari F2008\n_START_PARAGRAPH_\nFerrari F2008 yra Formul\xc4\x97s 1 bolidas, kuris buvo naudojamas Scuderia Ferrari komandos 2008-\xc5\xb3j\xc5\xb3 m. sezone. Tai buvo 54-tas Ferrari Formul\xc4\x97s-1 bolidas._NEWLINE_Vie\xc5\xa1ai parodytas jis buvo 2008 m. sausio 6 d. Naujame modelyje \xc4\xafdiegta nauja elektronikos sistema, pavadinta Standartin\xc4\x97 elektronikos valdymo sistema (SECU), pagaminta McLaren Electronic Systems organizacijos. Bolidas taip pat pasi\xc5\xbeymi didesniu svoriu, nei pernyk\xc5\xa1tis modelis, tai atsitiko d\xc4\x97l naujos taisykl\xc4\x97s, pagal kuri\xc4\x85 pavar\xc5\xb3 d\xc4\x97\xc5\xbe\xc4\x97 negali b\xc5\xabti kei\xc4\x8diama keturias lenktynes. Taip pat padidinta apsauga bolido \xc5\xa1onuose apie lenktynininko \xc5\xa1alm\xc4\x85, o gamybos \xc5\xbealiavoms ribotas anglies pluo\xc5\xa1to kiekis._NEWLINE_D\xc4\x97l SECU sistemos \xc4\xafdiegimo, 2008 m. sezono bolide nebus daug piloto vairavim\xc4\x85 lengvinan\xc4\x8di\xc5\xb3 prietais\xc5\xb3 - nebeliko traukos kontrol\xc4\x97s, variklio stabdumo, elektronin\xc4\x97s sistemos pagalbos starto metu._NEWLINE_Pasaulio \xc4\x8dempionas Kimis Raikkonenas pirm\xc4\x85 kart\xc4\x85 F2008 model\xc4\xaf i\xc5\xa1band\xc4\x97 2008 m. sausio 7 d. Fiorano trasoje Italijoje._NEWLINE_Po pirm\xc5\xb3j\xc5\xb3 bandym\xc5\xb3 trasoje ekipos techninis direktorius Aldo Costa komentavo: \xe2\x80\x9eAerodinamika dirba puikiai. Nors \xc5\xa1ioje srityje taisykl\xc4\x97s nesikei\xc4\x8dia jau ketverius metus, pasiek\xc4\x97me progres\xc4\x85, komanda padirb\xc4\x97jo puikiai. Ne\xc5\xbeinau k\xc4\x85 suk\xc5\xabrusios kitos ekipos, bet m\xc5\xabs\xc5\xb3 bolidas turi daug pasl\xc4\x97pt\xc5\xb3 naujovi\xc5\xb3, kurios, tikim\xc4\x97s, padidins patikimum\xc4\x85 ir konkurencingum\xc4\x85.\xe2\x80\x9c, o pilotas Felipe Massa gyr\xc4\x97 bolido valdym\xc4\x85, kuris anot jo pranokst\xc4\x85 pirmtak\xc4\x85: "\xe2\x80\x9eBolidas, mano nuomone, neabejotinai geras \xe2\x80\x93 padar\xc4\x97me \xc5\xbeingsn\xc4\xaf pirmyn, ypa\xc4\x8d l\xc4\x97tuose pos\xc5\xabkiuose. Kalbant apie greitus pos\xc5\xabkius, bolidas juose toks pat geras, kaip ir pernai. Taigi, manau, jog \xc5\xa1ioje srityje bolid\xc4\x85 \xc5\xa1iek tiek pagerinome\xe2\x80\x9c._NEWLINE_2008 m. sezono metu bolidas buvo nuolat tobulinamas. _NEWLINE_Po lapkri\xc4\x8dio 2 d. \xc4\xafvykusio paskutinio sezone Brazilijos GP F2008 bolidas atne\xc5\xa1\xc4\x97 pergal\xc4\x99 ekipai, kuri tapo t\xc5\xb3 met\xc5\xb3 \xc4\x8dempion\xc4\x99, aplenkusi McLaren 21 ta\xc5\xa1ku.\n_START_SECTION_\n2008 m. sezono eiga\n_START_PARAGRAPH_\nAustralijos GP kvalifikacijoje K. Raikkonen\'o bolidas kent\xc4\x97jo nuo kuro spaudimo problem\xc5\xb3, d\xc4\x97l kuri\xc5\xb3 jis prival\xc4\x97jo startuoti i\xc5\xa1 16 vietos. F. Massa kvalifikavosi 4, po Hamilton\'o, Kubicos ir Kovalainen\'o. Lenktyni\xc5\xb3 prad\xc5\xbeioje pirmame pos\xc5\xabkyje i\xc5\xa1l\xc4\x97k\xc4\x97 i\xc5\xa1 trasos ir apgadino savo bolid\xc4\x85. Dar v\xc4\x97liau Massa susid\xc5\xabr\xc4\x97 su D. Coulthard\'u ir v\xc4\x97l lank\xc4\x97si techninio aptarnavimo zonoje. Po keli\xc5\xb3 rat\xc5\xb3 jis pasitrauk\xc4\x97 i\xc5\xa1 lenktyni\xc5\xb3 d\xc4\x97l techninio gedimo. Tuo tarpu Raikkonen\'as 54 rate taip pat nepasiek\xc4\x97 fini\xc5\xa1o d\xc4\x97l technini\xc5\xb3 problem\xc5\xb3, ta\xc4\x8diau buvo klasdifikuotas devintoje vietoje d\xc4\x97l 90\xc2\xa0% \xc4\xafveiktos lenktyni\xc5\xb3 distancijos. Po Barrichello diskvalifikacijos Raikkonen\'as gavo vien\xc4\x85 ta\xc5\xa1k\xc4\x85 u\xc5\xbe lenktynes. Tai buvo pats blogiausias Ferrari sezono startas nuo 1992 m._NEWLINE_Po savait\xc4\x97s vykusiose Malaizijos lenktyn\xc4\x97se Ferrari pilotas Raikkonen\'as sugeb\xc4\x97jo lengvai pasiekti pergal\xc4\x99. Kvalifikacijoje pirm\xc4\x85j\xc4\x85 viet\xc4\x85 pasiek\xc4\x97 Massa, prie\xc5\xa1 Raikkonen\'\xc4\x85. Ferrari nesugeb\xc4\x97jo laim\xc4\x97ti dvigubos pergal\xc4\x97s d\xc4\x97l \xc4\xafvykio 31 rate, kai Massos bolidas \xc4\xafstrigo \xc5\xbevyre ir jis nebegal\xc4\x97jo t\xc4\x99sti lenktyni\xc5\xb3._NEWLINE_Bahreino GP kvalifikacijoje F. Massa nedaug atsiliko nuo R. Kubicos ir u\xc5\xbe\xc4\x97m\xc4\x97 antr\xc4\x85j\xc4\x85 starto viet\xc4\x85. K. Raikkonen\'as tenkinosi ketvirtaja vieta. Lenktyni\xc5\xb3 starto metu puikiai startavo abu pilotai - Massa pakilo \xc4\xaf pirm\xc4\x85j\xc4\x85, Raikkonen\'as \xc4\xaf tre\xc4\x8di\xc4\x85j\xc4\x85 vietas. V\xc4\x97liau Raikkonen\'as aplenk\xc4\x97 ir Robert\xc4\x85 Kubic\xc4\x85. Iki pat lenktyni\xc5\xb3 pabaigos i\xc5\xa1lik\xc4\x99 savo pozicijose abu Ferrari pilotai peln\xc4\x97 komandai dvigub\xc4\x85 pergal\xc4\x99. Tai buvo 203-ias ekipos laim\xc4\x97tas GP._NEWLINE_Ispanijos GP metu toliau ital\xc5\xb3 komanda demonstravo puiki\xc4\x85 form\xc4\x85. Antr\xc4\x85j\xc4\x85 pergal\xc4\x99 sezone peln\xc4\x97 K. Raikkonen\'as, o jo komandos draugas F. Massa buvo antras._NEWLINE_Turkijos GP pelnyta Ferrari pergal\xc4\x97 buvo ketvirtoji i\xc5\xa1 eil\xc4\x97s sezone. Pole pozicij\xc4\x85 peln\xc4\x99s Felipe Massa saugiai fini\xc5\xa1avo pirmoje pozicijoje. Tai buvo tre\xc4\x8dioji i\xc5\xa1 eil\xc4\x97s brazilo pole pozicija ir pergal\xc4\x97 Turkijos GP._NEWLINE_Pranc\xc5\xabzijos GP kvalifikacijoje pirm\xc4\x85 viet\xc4\x85 i\xc5\xa1kovojo Kimi Raikkonen\'as. Ta\xc4\x8diau d\xc4\x97l i\xc5\xa1kilusi\xc5\xb3 bolido problem\xc5\xb3 lenktyn\xc4\x97se j\xc4\xaf aplenk\xc4\x97 komandos draugas Felipe Massa. Suomis tenkinosi antra vieta, o brazilui tai buvo tre\xc4\x8dioji pergal\xc4\x97 sezone._NEWLINE_Europos GP Valensijoje puikiai pasirod\xc4\x97 Felipe Massa, laim\xc4\x97j\xc4\x99s pole pozicij\xc4\x85, lenktynes ir pasiek\xc4\x99s grei\xc4\x8diausi\xc4\x85 lenktyni\xc5\xb3 rat\xc4\x85. Kimi Raikkonenui lenktyn\xc4\x97s baig\xc4\x97si dar nepasiekus fini\xc5\xa1o, kai sugedo suomio bolido variklis._NEWLINE_Belgijos GP vyko \xc4\xafnirtinga kova tarp Kimi Raikkoneno ir Lewis Hamiltono. Iki lenktyni\xc5\xb3 pabaigos likus trims ratams pirmavo suomis, ta\xc4\x8diau tuomet staiga prad\xc4\x97jo lyti. Lietus pad\xc4\x97jo Hamiltonui, kuris viename i\xc5\xa1 pos\xc5\xabki\xc5\xb3 aplenk\xc4\x97 suom\xc4\xaf. Ta\xc4\x8diau t\xc4\x85 jis padar\xc4\x97 kirt\xc4\x99s pos\xc5\xabkio kapm\xc4\x85, tad tur\xc4\x97jo Kimi praleisti \xc4\xaf priek\xc4\xaf. Vykstant tolimesnei kovai suomis padar\xc4\x97 klaid\xc4\x85 ir trenk\xc4\x97si \xc4\xaf trasos barjerus, o Hamiltonas tapo lyderiu. Ta\xc4\x8diau po fini\xc5\xa1o teis\xc4\x97jai per\xc5\xbei\xc5\xabr\xc4\x97jo jo lenkim\xc4\x85 ir skyr\xc4\x97 jam 25 s. baud\xc4\x85 d\xc4\x97l lenkimo kertant kamp\xc4\x85 ir ne taip praleidus prie\xc5\xa1inink\xc4\x85. Britas nusirito \xc4\xaf tre\xc4\x8di\xc4\x85 viet\xc4\x85, o pergal\xc4\x97 atiteko kitam Ferrari nariui Felipei Massa, kuriam tai buvo penktoji pergal\xc4\x97 sezone. Po jos jis bendroje \xc4\xafskaitoje nuo lyderio Lewis Hamiltono atsilieka dviem ta\xc5\xa1kais._NEWLINE_Likus vienerioms lenktyn\xc4\x97m iki \xc4\x8dempionato pabaigos Ferrari pirmavo prie\xc5\xa1 McLaren 11 ta\xc5\xa1k\xc5\xb3, o Felipe Massa nuo \xc4\x8dempionato lyderio atsiliko 7 ta\xc5\xa1kais. Permainingose lenktyn\xc4\x97se Felipe Massa i\xc5\xa1laik\xc4\x97 lyderio pozicij\xc4\x85 ir laim\xc4\x97jo \xc5\xa1e\xc5\xa1tas lenktynes sezone, ta\xc4\x8diau Lewis Hamiltonas sugeb\xc4\x97jo fini\xc5\xa1uoti penktoje vietoje, o tai leido jam galutin\xc4\x97je \xc4\xafskaitoje aplenkti brazil\xc4\x85 vienu ta\xc5\xa1ku. Ferrari tapo \xc4\x8dempione, aplenkusi McLaren 21 ta\xc5\xa1ku._NEWLINE_2009 m. sausio 12 d. buvo pristatytas naujasis Ferrari bolidas - "F60".'